คลังเกาะติดซีเรียหวั่นน้ำมันราคาพุ่ง
รมว.คลัง สั่งประเมินเหตุสหรัฐถล่มซีเรีย หากอยู่ในวงจำกัดไม่กระทบเศรษฐกิจ ธปท.กังวลราคาน้ำมันพุ่ง
8 เม.ย. 2560

รมว.คลัง สั่งประเมินเหตุสหรัฐถล่มซีเรีย หากอยู่ในวงจำกัดไม่กระทบเศรษฐกิจ ธปท.กังวลราคาน้ำมันพุ่งนายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า นายอภิศักดิ์ ตันติวรวงศ์ รมว.คลัง ได้สั่งการให้ สศค.ติดตามสถานการณ์สหรัฐโจมตีซีเรียและประเมินผลกระทบทางเศรษฐกิจอย่างใกล้ชิด โดย สศค.คาดว่าหากสถานการณ์ตอบโต้อยู่ในวงจำกัดในประเทศซีเรีย ไม่ขยายวงกว้างไปยังประเทศอื่น จะไม่มีผลกระทบเศรษฐกิจของไทยอย่างไรก็ตาม สศค.ได้ให้สำนักเศรษฐกิจมหภาคประเมินสถานการณ์และผลกระทบอย่างใกล้ชิด รวมถึงให้สำนักนโยบายภาษีประเมินและเตรียมมาตรการทางการคลัง หากมีความจำเป็นต้องเข้าไปดูแลของเศรษฐกิจในอนาคต"ตอนนี้ยังประเมินสถานการณ์และผลกระทบในอนาคตได้ยาก แต่ต้องจับตาดูเรื่องราคาน้ำมันว่าจะเพิ่มขึ้นสูง จนกระทบต่อเศรษฐกิจเหมือนในอดีตที่สหรัฐบุกโจมตีอิรักหรือไม่" นายกฤษฎา กล่าวด้าน นายจาตุรงค์ จันทรังษ์ ผู้ช่วยผู้ว่าการสายนโยบายการเงิน ธนาคารแห่งประเทศไทย (ธปท.) กล่าวว่า สงครามซีเรียในช่วงนี้ไม่ได้เป็นปัจจัยเสี่ยงใหม่ของภูมิภาคนี้ แต่ปัญหาน่าจะอยู่ที่ผลกระทบต่อราคาน้ำมันมากกว่า เพราะอาจมีผลต่อปริมาณการผลิตนายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ระยะสั้นไทยยังไม่ถูกผล กระทบจากสหรัฐโจมตีซีเรีย แต่ต้องติดตามปัจจัยเสี่ยงจากปัญหาความขัดแย้งเชิงภูมิรัฐศาสตร์ (Geopolitics) ที่น่ากลัวกว่าความผันผวนทางการเงินจากการขึ้นดอกเบี้ยของสหรัฐ เนื่องจากไทยพึ่งพาการส่งออกมาก หากปัญหาภูมิรัฐศาสตร์รุนแรงจนกระทบการค้าโลก ก็ส่งผลต่อการส่งออกไทย และเสี่ยงต่อการขยายตัวทางเศรษฐกิจได้ด้านสถานการณ์ตลาดหุ้นไทยวันที่ 7 เม.ย. ผันผวนเช่นเดียวกับตลาดภูมิภาคจากความกังวลในซีเรีย แต่พลิกปิดบวกช่วงท้ายตลาด จากแรงซื้อหุ้นกลุ่มพลังงานหลังราคาน้ำมันปรับขึ้น ดัชนีตลาดหลักทรัพย์ฯ ปิดที่ 1,583.53 จุด เพิ่มขึ้น 1.41 จุด มูลค่าซื้อขาย 38,162.36 ล้านบาทนายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บริษัทหลักทรัพย์ (บล.) อาร์เอชบี (ประเทศไทย) กล่าวว่า สถานการณ์ในซีเรียส่งผลให้ราคาน้ำมันสูงขึ้น เนื่องจากปริมาณการผลิตน้ำมันของกลุ่มโอเปกมีแนวโน้มตึงตัว ราคาน้ำมันจึงมีแนวโน้มเพิ่มขึ้น ปัจจุบันอยู่ที่ 55 เหรียญสหรัฐ/บาร์เรล จากต้นปีอยู่ที่ 50 เหรียญสหรัฐ/บาร์เรล